**ՀԻՄՆԱՎՈՐՈՒՄ**

**«ԻՆՏԵՐՆԵՏՈՎ ՀՐԱՊԱՐԱԿԱՅԻՆ ԵՎ ԱՆՀԱՏԱԿԱՆ ԾԱՆՈՒՑՄԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԵՎ ՀԱՐԱԿԻՑ ՕՐԵՆՔՆԵՐՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՕՐԵՆՔՆԵՐԻ ՆԱԽԱԳԾԵՐԻ ՓԱԹԵԹԻ ԸՆԴՈՒՆՄԱՆ**

1. **Ընթացիկ իրավիճակը և իրավական ակտի ընդունման անհրաժեշտությունը.**

ՀՀ դատական և իրավական բարեփոխումների 2022-2026թ. ռազմավարությամբ նախատեսված՝ «Էլեկտրոնային արդարադատություն» էլեկտրոնային համակարգի ներդրմանն ուղղված ռազմավարական նպատակի իրագործման համատեքստում Արդարադատության նախարարությունը անդրադարձ է կատարում նաև Արդարադատության նախարարության համակարգման ոլորտներին վերապահված հանրային գործառույթների և տվյալների բազաների թվայնացմանն ու արդիականացմանը: Հարկ է նշել, որ ծանուցումների արդյունավետ համակարգն այն հիմնական և անհրաժեշտ երաշխիքն է, որով հնարավոր է ապահովել, թե դատարանների կողմից քննվող գործերի, թե վարչական վարույթների արագ և արդյունավետ իրականացումը: Մասնավորապես, այն հանդիսանում է վարչական վարույթի իրականացման կամ դատարաններում գործերի քննության ապահովման կարևորագույն նախադրյալը:

Պայմանավորված ներկա ժամանակների հասարակական հարաբերությունների առաջընթացով, դրանց շրջանակում թվային տեխնոլոգիաների ներդրմամբ և լայնորեն կիրառմամբ՝ օբյեկտիվորեն առաջ է գալիս նաև այդպիսի տեխնոլոգիաների և դրանցով պայմանավորված լուծումների օգտագործման անհրաժեշտությունը ծանուցումների իրականացման համակարգի շրջանակներում: Մասնավորապես, ծանուցումների համակարգում էլեկտրոնային հաղորդակցության միջոցների կիրառումը, հնարավորություն է ընձեռելու մի կողմից արագ, օպերատիվ կերպով ստանալ բոլոր ծանուցումները, մյուս կողմից ողջամիտ ժամկետներում և առանց լրացուցիչ ծախսերի ապահովել համապատասխան գործողությունների իրականացումը էականորեն խնայելով ծախսվող ռեսուրսները:

Միևնույն ժամանակ, հարկ է ընտրել ծանուցումների այնպիսի եղանակ, որը ողջամտորեն պետք է ապահովի անձի ծանուցված լինելու փաստի իրականացումը: Ընդ որում, ծանուցման հանձնումը պետք է կատարվի այնպիսի եղանակով, որը թույլ կտա հաստատել հասցեատիրոջ կողմից ակտն ստանալու կամ օրենքով սահմանված դեպքերում պատշաճ ծանուցված լինելու փաստը, որը արդյունավետ կառուցակարգ է պատշաճ ծանուցման իրականացման համար, այսինքն՝ էական նշանակություն ունի ծանուցումն ստանալու հանգամանքը, այլ ոչ միայն այն ուղարկելու փաստի առկայությունը։ Ընդ որում, անձը պետք է հնարավորություն ունենա «բացելու և ծանոթանալու» ծանուցման բովանդակությանը, և որևէ նշանակություն չունի, թե վերջինս օգտվե՞լ է այդ հնարավորությունից, թե ոչ (ՍԴՈ-1529, 12.05.2020թ.):

Այսպիսով, նորագույն տեխնոլոգիաների զարգացման արդյունքում անհրաժեշտ և արդիական է դարձել ծանուցումների համակարգում էլեկտրոնային հաղորդակցության միջոցների կիրառումը, որին ուղղված են սույն նախագծի շրջանակներում առաջարկվող կարգավորումները:

Նախագծով հստակեցվել և տարբերակվել են ինտերնետի միջոցով անհատական ծանուցումները, հստակ տարանջատելով ինտերնետի միջոցով անհատական ծանուցումը իրավաբանական անձանց, անհատ ձեռնարկատերերի և ֆիզիկական անձանց համար: Մասնավորապես, բացառապես ինտերնետի միջոցով անհատական ծանուցման պայմանը սահմանվում է իրավաբանական անձանց և անհատ ձեռնարկատերերի համար: Նման տարբերակումը պայմանավորված է այն հանգամանքով, որ ի տարբերություն ֆիզիկական անձանց, իրավաբանական անձանց դեպքում իրենց կարգավիճակով և գործունեության բնույթով պայմանավորված ենթադրվում է պաշտոնական էլեկտրոնային փոստից օգտվելու «պարտականությունը»: Միևնույն ժամանակ, հարկային օրենսգրքով նախատեսված է հարկային մարմնի հաշվետվությունների ներկայացման էլեկտրոնային կառավարման համակարգին հարկ վճարողի միանալու պայմանը, ըստ որի յուրաքանչյուր անձ նշված համակարգում ունենում է իր անձնական էջը, որի պարտադիր լրացման ենթակա դաշտերից է հանդիսանում նաև էլեկտրոնային փոստը: Այսինքն, նույնիսկ գործող կարգավորումների պայմաններում հարկային մարմնի էլեկտրոնային կառավարման համակարգին իրավաբանական անձի և անհատ ձեռնարկատերերի միանալու պայմանը ենթադրում է վերջիններիս կողմից նշված էլեկտրոնային կառավարման համակարգի իրենց անձնական էջին հետևելու «պարտականությունը»:

Արդյունքում, նախագծերով ներդրվում է իրավաբանական անձանց և անհատ ձեռնարկատերերի համար բացառապես ինտերնետի միջոցով անհատական ծանուցման մեխանիզմը, որը իրականացվելու է «Ինտերնետով հրապարակային և անհատական ծանուցման մասին» օրենքով սահմանված էլեկտրոնային ծանուցման եղանակով: Ընդ որում, իրավաբանական անձը կամ անհատ ձեռնարկատերը համարվում է պատշաճ ծանուցված հարկային օրենսգրքով սահմանված հարկային մարմնի հաշվետվությունների ներկայացման էլեկտրոնային կառավարման համակարգի անձնական էջում տրամադրման ենթակա տեղեկատվությունը տեղադրելու օրվանից, որը հավաստվում է էլեկտրոնային համակարգի կողմից: Տեղեկատվության տեղադրման մասին տվյալ իրավաբանական անձը կամ անհատ ձեռնարկատերը տեղեկացվում է հարկային մարմնի հաշվետվությունների ներկայացման էլեկտրոնային կառավարման համակարգի «Անձնական գրասենյակ» բաժնում լրացված էլեկտրոնային փոստի հասցեով:

Այսինքն՝ արդի ժամանակներին համահունչ և տեխնոլոգիաների զարգացման պայմաններում ներդնելով առանձնահատուկ և բացառապես ինտերնետի միջոցով ծանուցման գործիքը, առաջարկվող կարգավորումների շրջանակներում ապահովվում է նաև էլեկտրոնային եղանակով իրազեկումը հաստատված լինելու հանգամանքը: Մասնավորապես, փաստաթուղթը ոչ միայն ուղարկվում է համապատասխան անձնական էջին, այլ նաև ստացվում է հավաստում ուղարկված լինելու վերաբերյալ, ինչպես նաև առաջարկվում է անձի էլ. փոստին տեղեկացում տեղեկատվության տեղադրման մասին, ինչը բխում է նաև 12.05.2020թ. ՍԴՈ-1529 որոշման շրջանակներում Սահմանադրական դատարանի արտահայտած դիրքորոշումից:

Հարկ է նշել, որ նշված համակարգը ընտրվել է այն հանգամանքը հաշվի առնելով, որ արդեն իսկ գործող, կիրառվող արդյունավետ համակարգ է, որը ապահովում է ՀՀ-ում գործունեություն իրականացնող բոլոր իրավաբանական անձանց և անհատ ձեռնարկատերերի հետ էլեկտրոնային հաղորդակցությունը: Հարկային մարմնի հետ հարաբերությունների մեջ գտնվող նշված սուբյեկտները իրենց գործունեությունից ելնելով արդեն իսկ շփումներ են ունենում այդ համակարգի միջոցով և օգտագործում են այն, հետևաբար այս հանգամանքը թույլ կտա արագ առանց մեծ ծախսերի ներդնել իրավաբանական անձանց և անհատ ձեռնարկատերերի հետ ծանուցման այս նոր մեխանիզմը:

1. **Առաջարկվող կարգավորման բնույթը.**

Նախագծերի փաթեթով առաջարկվում է.

1. տարբերակել ինտերնետի միջոցով անհատական ծանուցման եղանակները ֆիզիկական անձանց, անհատ ձեռնարկատերերի և իրավաբանական անձանց համար,
2. իրավաբանական անձանց և անհատ ձեռնարկատերերի համար սահմանել բացառապես ինտերնետի միջոցով անհատական ծանուցման եղանակը, որը իրականացվելու Է էլեկտրոնային ծանուցման եղանակով,
3. սահմանել, որ իրավաբանական անձը կամ անհատ ձեռնարկատերը համարվում է պատշաճ ծանուցված հարկային օրենսգրքով սահմանված հարկային մարմնի հաշվետվությունների ներկայացման էլեկտրոնային կառավարման համակարգի անձնական էջում տրամադրման ենթակա տեղեկատվությունը տեղադրելու օրվանից, որը հավաստվում է էլեկտրոնային համակարգի կողմից:
4. սահմանել, որ տեղեկատվության տեղադրման մասին տվյալ իրավաբանական անձը կամ անհատ ձեռնարկատերը տեղեկացվում է հարկային մարմնի հաշվետվությունների ներկայացման էլեկտրոնային կառավարման համակարգի «Անձնական գրասենյակ» բաժնում լրացված էլեկտրոնային փոստի հասցեով:
5. **Ակնկալվող արդյունքը.**

Նախագծի ընդունումը կնպաստի անհատական ծանուցումների համակարգի զարգացմանը և հնարավորություն կստեղծի առավել արդյունավետ կերպով իրականացնել իրավաբանական անձանց և անհատ ձեռնարկատերերի ծանուցումները, կխթանի նշված սուբյեկտների կողմից ծանուցումների ստացման հիմնական և մշտապես կիրառման ենթակա մեխանիզմ հաստատելուն:

1. **Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Արդարադատության նախարարության կողմից:

1. **Նախագծի ընդունման կապակցությամբ Հայաստանի Հանրապետության պետական բյուջեում ծախսերի և եկամուտների նվազեցման կամ ավելացման մասին.**

Նախագծի ընդունումը կարող է հանգեցնել Հայաստանի Հանրապետության պետական բյուջեում ծախսերի նվազեցման՝ ծանուցման էլեկտրոնային եղանակի կիրառման մասշտաբներին համապատասխան, որոնք ենթակա կլինեն հետագա հաշվարկման:

1. **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ:**

Նախագիծը բխում է Կառավարության 2022 թվականի հուլիսի 29-ի թիվ 1133-Լ որոշմամբ հավելված N 2-ով հաստատված ՀՀ դատական և իրավական բարեփոխումների 2022-2026 թվականների ռազմավարությունից բխող գործողությունների ծրագրի 1-ին նպատակի 11-րդ կետից: